Busterudparken

Busterudparken er en park i Halden, anlagt rundt 1870. På området lå tidligere Christians kirke eller Nordsiden kirke fra slutten av 1600-tallet. I 1870 brøt det ut brann i området og flere bygninger ble tatt av flammene, blant annet kirken. Etter brannen ble tomtene ryddet og parken ble anlagt på kirketomten med den tilhørende kirkegården. Musikkpaviljongen I parken ligger en musikkpaviljong i sveitserstil innviet i 1879. Den er tegnet av Nestor Thomassen. Finansiering av paviljongen var en gave fra byens sparebank. Borg-Reissiger-monumentet og skulpturer I 1939 ble Borg-Reissiger-monumentet reist i parken til minne om komponistene Friedrich August Reissiger og Oscar Borg og deres innsats for byens musikkliv. Det ble innviet 11. juni på Borgs fødselsdag. Monumentet er utført av Dyre Vaa, som vant oppdraget etter en konkurranse. Det har portrettrelieffer av de to komponistene på en granittblokk og på toppen er en stor skulptur av Pillarguri. Tre skulpturer av Arne Durban ble satt opp i parken i 1960-årene; «Rådyr med kalv», «Liten pike» og «Stående pike». Lekeplass og skøytebane I 2015 ble nye lekeapparater satt opp i Busterudparken, etter et initiativ fra beboere og næringsliv i Halden. I desember 2019 ble området rundt Borg-Reissiger-monumentet gravd opp for å starte arbeidet med å konstruere en 440 kvadratmeter stor flate av betong. Flaten ble installert med 25 mindre dyser som erstatning for den gamle fontenen som ble revet for å gjøre plass til flaten. Flaten sto ferdig i november 2020, og har siden desember samme år blitt brukt som skøytebane om vinteren, og bowlsbane om sommeren. Referanser Litteratur Jacobsen, Frank Kiel (1992). Lokalhistorisk veiviser for Halden og Aremark. Rakkestad: Valdisholm. s. 56–57. ISBN 82-7412-031-0. Hernes, Tor, red. (2005). Skulpturguide for Halden. Halden Kunstforening. ISBN 82-3030-390-8. Eksterne lenker (en) Busterudparken – kategori av bilder, video eller lyd på Commons